===================================================================
Linux telepítése és beállítása az Összetett hálózatok tantárgyhoz
===================================================================

Telepítés
===========

A legtöbb általunk használt program fut Windows alatt is, de nem tudok/fogok
sokat segíteni a telepítésükben.

Az Ubuntu 12.04-es verzióját fogjuk használni, amit nagyon-nagyon ajánlott
otthon is telepíteni. A régebbi verziók alatt nehezebb az igraph0.6 telepítése.
Lehet telepíteni külön partícióra, így a leggyorsabb.  Ilyenkor telepítéskor
felismeri, hogy van telepítve Windows a gépen, és az indítómenüben (grub) ki
lehet választani, melyik induljon. Ha valaki nem akar külön partíciót
létrehozni, akkor lehet virtuális gépként Vitrualbox vagy VMware alá
telepíteni, de a Wubi is remek lehetőség. A Wubi esetén úgy települ az Ubuntu,
mint egy Windowsos program, és úgy is lehet eltávolítani. A Windows
indítómenüjében lehet kiválasztani melyik induljon. Természetesen
virtuális gépként és Wubiként lassabban fut, mintha saját partíciója
lenne.

Számunkra elegendő 5 GB a Linuxnak, de érdemesebb legalább 8 -- 10 GB-ot
rászánni, hátha más dolgokat is telepítenének később. (Például, ha a
Linux alkalmazása szabadon választható tárgyat felveszik majd.)

A http://ubuntu.hu/letoltes/ubuntu oldalról letölthető telepítő CD-k. A Desktop
változatot érdemes leszedni.  LiveCD-ként is használhatóak: telepítés előtt ki
lehet próbálni, hogy mire számíthatunk. Ehhez hagyni kell a gépet, hogy a
telepítő CD-ről boot-oljon.  Így ki lehet azt is próbálni, milyen hardvereket
ismer fel.

Számunkra az Ubuntu változatai teljesen egyenértékűek, tehát a
Kubuntu vagy gyengébb gépekre az Xubuntu, Lubuntu is megfelelő.


Vim és pár hasznos apróság
============================================

Pár hasznos kis program telepítése. A Vimet fogjuk használni programírásra,
szövegszerkesztésre.  Majd meglájuk, hogy sokszor milyen hasznos lesz. ::

    sudo apt-get install vim mc terminator

Ha van idejük gyakorolni a Vim-et, akkor csak ennyit kell beírni a
parancssorba.  ::

    vimtutor

Nagyon ajánlott egyszer-kétszer végigcsinálni. A Vim nagyon jó
szövegszerkesztő, de tanulni kell ahhoz, hogy kényelmesen használható legyen. A
vimtutorból még talán nem fog látszani milyen jó, de félév közben remélem
meggyőződnek róla.

De azért pihenjenek is!

igraph és cxnet
=============================

Pár hasznos program telepítése Pythonhoz. Az ipython egy továbbfejlesztett
python parancssor (shell). A matplotlibbel együtt lehetővé teszi, hogy
interaktív módon ábrázoljuk függvényeket. A python-apt teszi lehetővé a
Linuxos szoftvercsomagok függőségi hálózatának előállítását. ::

    sudo apt-get install ipython python-matplotlib 
    sudo apt-get install python-apt

Az igraph0.6 telepítése.
Az igraph egy nagytudású gráf/hálózat elemző program. ::

    sudo add-apt-repository ppa:igraph
    sudo apt-get update
    sudo apt-get install python-igraph

A git verziókezelő rendszer telepítése. Ezt gyakran fogjuk használni. ::

    sudo apt-get install git gitk

A cxnet telepítése. A cxnet az igraphra és a matplotlibre épülő programcsomag. ::

    sudo apt-get install python-setuptools
    git clone http://github.com/horvatha/cxnet
    cd cxnet
    sudo python setup.py develop

Linux tároló
================

Ha klónozzuk a linux tárolót, akkor a Linux parancssorában (bash)
megjelenik a git tároló állapota (ága). ::

    git clone http://github.com/horvatha/linux
    vim .bashrc

A Vimben az alsó sorba megyünk. Ehhez elég nagy G-t nyomni. i gombbal beszúró
üzemmódba váltunk (o gomb még jobb), és írjuk be a következőt az utolsó
sor után::

    source ~/linux/bashrc

Utána mentéssel együtt kiléphetünk a :wq (write + quit) paranccsal.

Ha új terminált nyitunk, és belépünk a linux könyvtárba, akkor mutatja,
hogy a master ágon (branch) vagyunk::

    cd linux

Mostantól bármikor új shellt indítunk (az új terminál nyitásakor ezt
tettük), a fenti viselkedés érvényesül.

Ez a művelet elérhetővé tesz egy halom rövidített utasításnevet
(alias-t) és pár magyar nyelvű leírást a linux könyvtárban.
Hogy pontosan milyen utasítások érhetőek el, megnézhetjük a bashrc
fájlban. ::

    vim ~/linux/bashrc

Például az lt utasítás ugyanúgy viselkedik, mintha azt írnánk, hogy
"ls -ltr" (idézőjelek nélkül). Azaz részletes listát ad a fájlokról
(-l), úgy hogy idő szerint (-t) fordított sorrendbe rendez (-r). Azaz a
legutóbb szerkesztett fájlok lesznek a legvégén. A "cx fájlnév" utasítás
futtatási jogot ad mindenkinek a fájlra.

Az mfng telepítése
===================

A multifraktál hálózatgeneráló (MFNG) telepítése hasonlít a cxnet-éhez,
csupán egy C++ fájlt kell még lefordítani::

    git clone http://github.com/horvatha/mfng
    cd mfng
    sudo python setup.py develop
    cd scripts
    make iterate

Az mfng használatához az iterate fájlnak benne kell lennie az útvonalban
($PATH változó). Ez azonban teljesül, ha a linux könyvtárat felraktuk,
és a .basrc-be beraktuk a fent említett sort.

